Fotó: Pótó János / Köztérkép

Hogy ki követte el a gerillaakciót, nem tudni, azt sem, hogy pontosan mikor*, de néhány perce a Köztérkép posztolta a Facebook-oldalán Pótó János képét:

a Bem rakparton szobrot állítottak a Főkukacnak.

Nem túl tekintélyes méretű, nem csoportos, még csak nem is lovas, de az ábrázolt személyt ismerve, a maga 15 centiméterével igazán tekintélyesnek mondható.

A legszeretetreméltóbb magyar féreg először amúgy Ungváron, az Ung partján kapott szobrot. Kolodko Mihály – Sajdik Ferenc rajzfilmfiguráját ábrázoló – művét tavaly ősszel állították fel (vagy hogy mondják ezt egy ekkora szobor esetében), hogy szerencsét hozzon az ottani horgászoknak. Állítólag az orrát kell hozzá megdörzsölni.

A budapesti másolat a Halász utcai le- és feljáró északi részének közepén van. Remélem ott is marad jó sokáig, és nem szedik le onnan a városbéli puhányok, nyavalyások.

Érdekel, mi történik Budapest közterein? Kövesd az Urbanistát a Facebookon!

Frissítve: *Annyi közben kiderült Balázsnak köszönhetően, hogy december 28-án már ott volt. Köszi!